Region Hovedstaden indførte i juni 2015 en ny, skærpet ankepraksis for patienterstatninger. Siden da har regionen anket 44 sager, og nu skal 11 patienter betale 4,2 millioner kroner tilbage, fremgår det af et notat fra regionen. Patienterne skal hver betale mellem 30.000 kroner og 1.050.000 kroner tilbage.

Men det er helt urimeligt, at Region Hovedstaden kræver penge tilbage fra patienter, der er blevet tilkendt erstatning, lyder det fra Patientforeningens formand Niels Jørgen Langekilde.

- For mange betyder det totalt ruin, fordi de har investeret i en bil der kan klare deres handikap, eller har bygget om i deres hus for at kunne leve mere tåleligt.

Læs også : Stort antal danske piger klager over HPV-vaccinen

Flere anker fra regionens side skaber utryghed for alle patienter, der får tilkendt erstatning, siger Niels Jørgen Langekilde.

- Der er jo ikke nogen der kan bruge en erstatning, hvis de ved, der er risiko for, at den kan blive krævet tilbage sidenhen.

I Region Hovedstaden forklarer formand for Sundhedsudvalget, Karin Friis Bach (R), at det er nødvendigt at anke flere sager om patienterstatning. Tidligere har man nemlig været meget tilbageholdende med at protestere, hvis man har været uenige i en afgørelse.

- Det er vi lidt bange for er tilfældet. Og faktisk har vi også i regionen pligt til at klage, hvis vi mener en bedømmelse er forkert.